Sebastien woeker, maar Nasser steeds voorDit was gister die sewende skof van die 2022 Dakar-veldtydren. Foto: MCH Photo/Toyota Gazoo Racing. Die vurige Fransman Sebastien Loeb het gister die sewende skof van die moordende Dakar-veldtydren gewen, maar Nasser al-Attiyah (in sy Suid-Afrikaans geboude Toyota) is egter steeds die algehele voorloper. “Dit was ’n baie moeilike skof en ons was aanvanklik ’n bietjie aan die slaap gewees, maar ons het genoeg gedoen om te sorg dat ons steeds ’n stewige voorsprong geniet,” het die gewild Katar-deelnemer gesê. Ondanks Loeb se woekersessie is Al-Attiyah en Matthieu Baumel (navigator) se algehele voorsprong steeds amper 45 minute. Intussen het meganiese probleme Suid-Afrika se Giniel de Villiers gekniehalter. “Dit was ’n baie teleurstellende dag; ek weet nie meer wat om te doen om net ’n bietjie geluk aan my kant te kry nie,” het ’n gefrustreerde De Villiers gesê. Die hoofoliepyp van die Suid-Afrikaner se voertuig het die gees gegee en die olie het binne ’n japtrap uitgeloop. “Ek is baie dankbaar jeens Henk (Lategan) en almal wat vir ons olie gegee het. Dit was een ding om die pyp reg te maak, maar ’n ander ding om genoeg olie te kry. Ons het meer as ’n uur só verloor.” Tog is hy steeds oorgehaal om sy beste te gee.